Tom Behnke (KF), 2007-04-11:
Det Konservative Folkeparti mener, at ungdomssanktionen er en rigtig løsning for kriminelle unge, det at vi går ind med ungdomssanktionen og laver et socialpædagogisk fagligt tiltag over for de unge i stedet for at sætte dem i fængsel og så i øvrigt lader dem sidde der og passe sig selv.
Derfor er det også vigtigt, at vi får ungdomssanktionen til at virke og fungere rigtigt.
Det er jo lidt ærgerligt, at den ikke har fungeret fra starten, men omvendt er det jo godt, at vi så har muligheden for at justere undervejs og få ungdomssanktionen til at fungere og tage til os af den kritik, der har været, om, at recidivprocenten har været for høj, at den røde tråd i behandlingen mangler osv.
Derfor er det også godt at se, at ministeren nu kommer med et lovforslag, som jo i høj grad med sine tre elementer gør, at vi kommer videre mod en velfungerende sanktion.
Det skal sanktionen selvfølgelig være, for det er jo ikke nok, at man teoretisk mener, at det her er den rigtige løsning for kriminelle unge, det er også vigtigt, at det i praksis kommer til at fungere som en rigtig god løsning, og det er vi meget opsat på fra konservativ side.
Vi er tilfredse med de tre elementer, som forslaget indeholder, nemlig en mulighed for visitation og ransagning der, hvor det kan være nødvendigt, således at de unge ikke smugler ulovlige ting med ind eller får vennerne til at gøre det, men at man som personale har mulighed for at visitere eller ransage og finde f.eks. våben eller narkotika eller lignende.
Det er naturligvis en selvfølge.
Ministeren har så ment, at det var nødvendigt, at vi fik lovfæstet den her ordning, og det er vi helt på det rene med og synes også, det er en rigtig løsning.
Det er bedre, at vi skriver det direkte i paragrafferne, end at personalet skal gå fra vejledning til vejledning for at se, hvad retstilstanden er.
Så er vi også meget tilfredse med, at vi nu får præciseret de handleplaner, som selvfølgelig skal udarbejdes, at man der i højere grad – ikke alene, men i højere grad – fokuserer på uddannelse og beskæftigelsesmuligheder, beskæftigelsestræning, jobtræning osv., at man simpelt hen målrettet prøver at få de unge til at få en uddannelse, at få de unge gjort i stand til at påtage sig beskæftigelse, når de kommer ud, for vi ved jo alle sammen, at det absolut er den vigtigste vej og den rigtigste vej ud af kriminalitet.
Har de noget at give sig til og har muligheden for at tjene deres egne penge på lovlig vis, er det det, der oftest kan få dem ud af en kriminel løbebane.
Så er det sidste jo det med at få ansat flere koordinatorer, nemlig sådan at hver enkelt ung skal have en koordinator, som følger den unge igennem de tre faser i behandlingsforløbet.
Det er vi tilfredse med, og vi håber, det kommer til at fungere.
For det er vigtigt, at der er en rød tråd igennem de tre faser, således at den unge ikke føler, at det er institutionsskift på institutionsskift og dermed nye pædagogiske tiltag, nyt personale, nye kulturer, nye udfordringer og også nye voksne, man kan få lov til at udfordre, men at der så er en koordinator, som sørger for at holde den unge til ilden og nå målet om at komme ud af den her sanktion på den anden side som et bedre menneske, der har fået noget ud af den her sanktion, som ikke bare har oplevet den som en sanktion, men også har oplevet den som en hjælp.
Vi tror fra Konservatives side, at noget af det, som yderligere skal til ud over lovforslaget her, er, at vi får nok sikrede pladser.
Vi er ikke tilfredse med, at der er situationer rundt i landet, hvor domstolene er nødt til at løslade meget, meget grove kriminelle unge til gaden, fordi man simpelt hen mangler sikrede pladser.
Det kan ikke passe, og derfor er vi nødt til at arbejde i retning af, at vi får flere sikrede pladser.
Det vil også alt andet lige være en endnu bedre løsning, og det kunne være, at hvis vi sikrede, at vi på lidt længere sigt havde mulighed for, at det var den samme institution, der kunne levere alle tre faser i behandlingsforløbet, så kunne vi måske overflødiggøre koordinatorerne til den tid.
Men som en mellemstation er det fint med koordinatorerne, og vi støtter lovforslaget hundrede procent.